́й, животворя́щій крс̑те ст҃ы́й! тебѣ̀ сп҃съ, умира́я за уме́ршыя грѣхмѝ человѣ́ки, ду́хъ сво́й я́кѡ человѣ́къ испустѝ, кро́вь же и во́ду источѝ, и си́ми тремѝ єди́но, є́же па́че всѣ́хъ є́сть на потре́бу, сп҃се́ніе на́мъ содѣ́ла, во сла́ву исто́чника во́дъ живы́хъ бг҃а ѻц҃а̀, себє́ же ѿ крове́й дв҃и́ческихъ воплоще́нна бг҃а сн҃а, и бг҃а дх҃а ст҃а́гѡ, ѡживля́ющагѡ ду́хъ человѣ́чь:ѝхже тріе́хъ во єди́номъ бж҃ествѣ̀ сла́вити и мнѣ̀ пособѝ ѿ воды̀ креще́нія воспрія́тою вѣ́рою непоро́чною, во прича́стіи же пло́ти и кро́ве гдс̑нихъ наде́ждою несумнѣ́нною, и въ покая́ніи ду́хомъ сокруше́ннымъ, и любо́вію нелицемѣ́рною, да та́кѡ не то́кмѡ въ жи́зни се́й плаче́внѣй, я́кѡ вода̀ мимотеку́щей, но и въ бу́дущемъ бл҃же́ннѣмъ животѣ̀ просла́влю гдс̑а, посо́біемъ си́лы твоея̀, крс̑те требл҃же́нне, и поклоню́ся єму̀ са́мымъ лица̀ зрѣ́ніемъ вѣ́рованному, ѡдержа́ніемъ же ча́янному и наслажде́ніемъ люби́мому, єди́ному въ тро̑цѣ сла́вимому въ безконє́чныя вѣ́ки вѣкѡ́въ